सारापोभा अगाडि बढ्दै
रसियाली मारिया सारापोभाले शुक्रबार राति यूएस ओपन टेनिसको अन्तिम १६ को यात्रा तय गरेकी छन् । यसका लागि उनले अमेरिकी किशोरी सोभिया केनिनको चुनौती समाप्ति पारिन् । 
न्युयोर्क — रसियाली मारिया सारापोभाले शुक्रबार राति यूएस ओपन टेनिसको अन्तिम १६ को यात्रा तय गरेकी छन् । यसका लागि उनले अमेरिकी किशोरी सोभिया केनिनको चुनौती समाप्ति पारिन् ।  पुरुषतर्फ भने सन् २०१४ का विजेता क्रोएसियाली मारिन सिलिच प्रतियोगिताबाट बाहिरिएका छन् । पूर्व विश्व नम्बर एक खेलाडी सारापोभा सन् २००६ को यूएस ओपन विजेता हुन् । उनी यसपल्ट १५ महिनाको डोपिङ प्रतिबन्धपछि पहिलोपल्ट ग्रान्ड स्लाममा खेलिरहेकी छिन् । सारापोभाले १ सय ३९ वरीयताकी वाइल्ड कार्डप्राप्त सोभियालाई ७–५, ६–२ ले हराइन् । अब उनले चौथो चरणमा लात्भियाकी १६ औं वरीयताप्राप्त अनास्टासिजा सेभास्टाभोको सामना गर्नेछिन् । पाँचपल्टकी ग्रान्ड स्लाम विजेता सारापोभा सन् १०२६ को अस्ट्ेरलिया ओपनका क्रममा डोपिङ परीक्षणमा समातिएकी हुन् । उनको रगतमा प्रतिबन्धित शक्तिबद्र्धक औषधी मेल्डोनियम भेटिएको थियो । उनी सन् २०११ यता खेलेका १५ ग्रान्ड स्लाममध्ये १४ पल्ट अन्तिम १६ मा पुगेका हुन् । चोटका कारण फ्रेन्च ओपन खेल्न नपाएका सारापोभालाई विम्बल्डनमा वाइल्ड कार्ड दिइए पनि चोटका कारण खेल्न पाएकी थिएनन् । ‘अन्तिम १६ पुग्न सफल भएको निश्चित रूपमा खुसी छु,’ सारापोभाले प्रतिक्रिया दिइन् । अर्कोतर्फ चोटबाट गुज्रिरहेका पाँचौं वरीयताप्राप्त सिचिल भने अर्जेन्टिनाका डिएगो सावर्टम्यानको हातबाट ४–६, ७–५, ७–५, ६–४ ले पराजित भए । ‘चोटका कारण राम्रो खेल्न सकिरहेको छैन, त्यसैले खेलमा राम्रो चुनौती पनि पेस गर्न सकिएन,’ उनले भने । सिलिच प्रतियोगिताबाट बाहिरिएको अर्थ अब प्रतियोगिताको आधा भागबाट अहिलेसम्म ग्रान्ड स्लाम जित्न नसकेका खेलाडी फाइनल पुग्ने छन् । यस समूहमा शीर्ष १० बाहिरका खेलाडी मात्र छन् । त्यसमा सबैभन्दा प्रभावशाली खेलाडीका रूपमा क्यानाडेली किशोर डेनिस सापाभालोभ छन् । इजरायलमा जन्मेका १८ वर्षीय सापाभालोभले बेलायतका केली एडमुन्डोलाई पन्छाए । चोटले एडमुन्डोले खेल छाड्नुअघि सापाभालोभ ३–६, ६–३, ६–३, १–० ले अगाडि थिए ।